AARHUS: Planerne om at opføre en markant rund karré ved den tidligere ingeniørhøjskole på Dalgas Avenue og med ASAs baner som nabo er kommet et stort skridt nærmere.

På mandag er et forslag til lokalplan for projektet, der er tegnet af folkene bag Den Uendelige Bro, arkitektfirmaet Gjøde & Partnere Arkitekter, på dagsordenen på magistratens møde. Herefter går det videre til byrådet.

Den runde karré kommer efter planen op i syv etager, hvor den bliver højest og tre, hvor den er lavest. Højst mod nord hvorfra den trapper ned mod syd. Der kommer tagterrasser på hele nedtrapningen.

Bag projektet står Byggeselskab Mogens de Linde, der ejer den gamle ingeniørhøjskole.

Omkring den runde karré er der i forvejen kollegieboliger, og planen er, at nybyggeriet skal rumme 75-100 boliger - primært delevenlige to-værelses lejligheder målrettet studerende.

Ifølge forslaget til lokalplan skal der laves parkeringskælder til biler og cykler under den runde karré - med indkørsel fra Dalgas Avenue.

Da projektet tidligere var i forhøring, kom der en række indsigelser mod det fra nabolaget. De går især på bygningens højde, på øget trafik og på parkering, der er noget af en udfordring på Frederiksbjerg.

Med sine 26 meter på det højeste rækker den runde karré dog ikke højere op end hverken dele af den gamle ingeniørhøjskole, universitetets "Sektion for Idræt" eller Fjordgades Skole, fremgår det af Center for Byudvikling og Mobilitets kommentarer til indsigelserne.

Heraf fremgår det også, at projektet er ændret lidt som følge af indsigelser, så der ikke bliver tagterrasse på den højeste del af bygningen.